זאת היתה אחת מן ההופעות היותר מדהימות ויוצאות דופן במסגרת פסטיבל הכלייזמרים בצפת.
מופע "מזמור לאמונה" העביר בעיר הצפונית משב רוח נשי רענן, אשר צבע את הפסטיבל כולו בגוונים ליטורגיים. אלה הלמו במיוחד את ליל התקדש ראש החודש המסכם של השנה, חודש התפילות והרחמים, לקראת התכנסותם של המוני בית ישראל לסליחות ובקשות לקראת השנה החדשה הבעל"ט.
רק נשים יכולות לשיר כך את "אשת חיל". רק נשים יכולות לבצע בעדינות, ברוך, ומתוך עוצמה פנימית של אם עבריה את "הבן יקיר לי".
באוזני מי שהיה בחצר הסראייה בצפת, ימשיכו הקולות להדהד עוד זמן רב. קולות נדירים ביופיים של שירי נשמה יהודית בסגנונות מגוונים. את הבמה כבשו בזו אחר זו, וכולן ביחד, זמרות וחזניות עם קולות נדירים וביצועים מרגשים, שהפכו את מופע הזמר הייחודי של תנועת "אמונה" – לחוויה רוחנית מענגת ומרוממת נפש. היה תענוג לשמוע את עדי ארד, רחל וילנר, נעמי טפלו, חגית כפיר ולהקת בנות חווה, ששילבו יצירות מבית אבא עם אנרגיה כובשת, עם רגש וכוונה דתית.
יו"ר "אמונה", ליאורה מינקה, הדגישה כי ההפקה הזאת נולדה גם מתוך אמונה צרופה וגם מתוך מצוקה: אמונה גדולה במעורבותן הגדלה והולכת של נשים דתיות, במסגרת ההלכה, בעולם הזמר, הפיוט והתפילה, לצד מצוקה גדולה של אמהות לבנים, שמצאו עצמן בדיוק לפני שנה עם חרדות ודאגה לבנים שנלחמו בלבנון להגנת המשפחות בעורף. בשמן ובשבילן נולד המופע המיוחד "לאמונה – מזמור".
המנהלת המוסיקלית של האירוע היתה אורית דוקלר, שליוותה בפסנתר, יחד עם נשות חווה האחרות: מיכל רהט (תופים), דנה אביתר (גיטרות) ואורית אורבך (קלרינט). על ההפקה והארגון: יו"ר "אמונה" בתל-אביב, אילנה בן-ישי, ומנהלות מחלקת הארגון ב"אמונה", הדסה סלוטקי וגילה שוורץ.